Какво записват новите студенти – Аз-буки
Специалността „Софтуерно инженерство“ се изкачва до второто място по интерес на кандидат-студентите в Софийския унивреситет „Св. Климент Охридски“.
Записване в ИУ-Варна
Специалността „Софтуерно инженерство“ се изкачва до второто място по интерес на кандидат-студентите в Софийския унивреситет „Св. Климент Охридски“. Това показват данните за първия етап на класирането на кандидат-студентите в най-старото висше училище у нас. Класацията отново се оглавява от желаещите да учат „Психология“. На трето място е специалността „Право“. Като положителна тенденция и резултат от целенасочените усилия на МОН може да се отчете и влизането на „Предучилищна и начална училищна педагогика“ в десетте най-предпочитани специалности. Освен нея там попадат още „Фармация“, „Комуникационен мениджмънт“, „Компютърни науки“, „Английска филология“, „Журналистика“ и „Медицина“.
Общо 7148 са подалите документи за прием в СУ, които се борят за общо 5925 места. След първото класиране са приети 66 лауреати и първенци на национални и международни олимпиади. Вторият етап на класирането ще бъде обявен на 16 юли 2019 г. На 23 юли 2019 г. ще бъде обявен третият етап на класирането.
От Пловдивския университет „Паисий Хилендарски“ съобщават, че с най-висок минимален бал при редовните форми на обучение на бакалавърските програми е специалността „Културен туризъм“ –33,78 от 36 точки. След нея се нареждат „Маркетинг“, „Софтуерно инженерство“, „Финанси“, „Софтуерни технологии и дизайн“, „Мениджмънт на туристическия бизнес“, „Стопанско управление“, „Педагогика на обучението по музика“, „Графичен дизайн с реклама“ и „Счетоводство“. При задочните форми на обучение с най-висок минимален бал е приемът в бакалавърска програма „Психология“, следвана от „Национална сигурност“, „Предучилищна и начална училищна педагогика“, „Софтуерно инженерство“ и „Софтуерни технологии и дизайн“.